别後寄舍弟三十韻
作者：呂本中
朝代：宋

paragraphs: 還家日已短，况此獨行情。
客路三年别，秋帆十日程。
小船擕手上，斜柳縱篙撐。
岸失乖龍蟄，窗留素月縈。
重回召伯埭，虛住廣陵城。
破屋仍堅坐，殘鶯只强鳴。
江猶渺漭去，草欲蔓延生。
水縮蛙蟆鬬，場空霧雨横。
土風沾瘧癘，民俗混蠻荆。
豈識排門入，魚無倒屣迎。
好詩思共讀，薄酒念同傾。
枕席煩團扇，膏油乏短檠。
可無道里念，或恐夢魂驚。
惟昔交朋聚，相期文字盟。
筆頭傳活法，胸次即圓成。
孔劍猶霄鍊，隋珠有夜明。
英華仰前輩，廓落到諸卿。
敢計千金重，嘗叨一字榮。
因觀劍器舞，復悟擔夫争。
物固藏妙理，世誰能獨亨。
乾坤在蒼莽，日月付峥嶸。
凜凜曹劉上，容容沈謝并。
直須用款款，未可笑平平。
有弟能知我，他年肯過兄。
初非强點灼，略不費譏評。
短句箜篌引，長歌偪側行。
力探加潤澤，極取更經營。
徑就波瀾闊，勿求盆盎清。
吾衰足欿轗，汝大不欹傾。
莫以東南路，而無伊洛聲。